“เบนโตะ” ขนมซองละ 5 บาท แต่รายได้พันล้าน
“เบนโตะ” ขนมที่หลายคนติดใจ ขนมที่ราคาไม่แพง หวานๆ เผ็ดๆ มีความคาวจากปลาหมึก คนไทยก็ติดใจ นักท่องเที่ยวก็ติดใจ  รู้หรือไม่ ทั้งเบนโตะ, เจเล่ เยลลี่พร้อมดื่ม และโลตัส ขนมขาไก่ ต่างก็มีเจ้าของเดียวกัน  นั่นก็คือบริษัท ศรีนานาพร มาร์เก็ตติ้ง   บริษัทนี้มีความเป็นมา และรายได้เป็นอย่างไร ลงทุนแมนจะเล่าให้ฟัง
6 ส.ค. 2562

“เบนโตะ” ขนมซองละ 5 บาท แต่รายได้พันล้าน / โดย ลงทุนแมน
“เบนโตะ” ขนมที่หลายคนติดใจ
ขนมที่ราคาไม่แพง
หวานๆ เผ็ดๆ มีความคาวจากปลาหมึก
คนไทยก็ติดใจ
นักท่องเที่ยวก็ติดใจ
รู้หรือไม่ ทั้งเบนโตะ, เจเล่ เยลลีพร้อมดื่ม และโลตัส ขนมขาไก่ ต่างก็มีเจ้าของเดียวกัน
นั่นก็คือบริษัท ศรีนานาพร มาร์เก็ตติ้ง
บริษัทนี้มีความเป็นมา และรายได้เป็นอย่างไร ลงทุนแมนจะเล่าให้ฟัง
จุดเริ่มต้นมาจากปี พ.ศ. 2518
ผู้ก่อตั้งบริษัท คุณวิวรรธน์ ไกรพิสิทธิ์กุล ได้ถูกเพื่อนชักชวนให้เปิดร้านยี่ปั๊ว
เขาเลยเซ้งตึกแถวย่านตลาดมหานาค และตั้งร้านชื่อ “ตั้ง กิม เฮง” เพื่อผลิตและจำหน่ายขนมปังปี๊บ
ขนมปังปี๊บที่เขาผลิตได้รับการตอบรับดี แต่ด้วยการแข่งขันที่รุนแรง
และภาวะแป้งขาดตลาดในช่วงนั้น เนื่องจากต้องนำเข้าวัตถุดิบแป้งจากต่างประเทศ
ส่งผลให้ต้นทุนสินค้าสูง ซึ่งฉุดกำไรลงจนแทบไม่เหลือ
คุณวิวรรธน์จึงมองว่า หากเป็นธุรกิจขายส่ง ไม่มีแบรนด์ของตัวเอง สุดท้ายต้องพบกับการแข่งขันที่สูง
การสร้างแบรนด์สินค้าของตัวเองขึ้นมา จึงเป็นทางออกที่ดี
ต่อมา จึงได้เช่าตึกแถวบางแค สร้างเป็นโรงงานผลิต
โดยมีแบรนด์สินค้าตัวแรกคือ “เมล็ดแตงโม”
ซึ่งในยุคนั้นสินค้านี้ขายดี แต่ยังสู้เจ้าตลาดที่ทำมาก่อนไม่ได้
คุณวิวรรธน์จึงตัดสินใจว่า ควรจะมีแบรนด์สินค้ามากกว่านี้
จากนั้นบริษัทก็ไม่เคยหยุดพัฒนาสินค้าใหม่ๆ และสร้างโรงงานเพิ่ม เพื่อผลิตสินค้าให้หลากหลายขึ้น มีตั้งแต่ ผลไม้อบแห้ง เวเฟอร์เคลือบ บิสกิต เยลลี ขนมข้าวโพดอัด
แต่จุดเปลี่ยนสำคัญ เกิดขึ้นตอนที่เขานำทีมงานเดินทางไปดูนวัตกรรมบรรจุภัณฑ์ที่ญี่ปุ่น
ทำให้เขารู้ว่าควรสร้างสินค้าอะไรที่เหมาะกับคนไทย
เขานำความรู้ที่ได้มาพัฒนาสินค้าของตัวเอง
โดยตัดสินใจที่จะสร้างผลิตภัณฑ์เนื้อปลาขาย
แต่ปลาเส้นมีเจ้าตลาดอยู่แล้ว ซึ่งเขาไม่คิดจะแข่งกับเจ้าตลาด
จึงหันไปทำปลาแผ่นแทน เกิดเป็นเบนโตะในที่สุด ซึ่งถือเป็นปลาหมึกปรุงรส เจ้าแรกของตลาด
ปัจจุบันสินค้าของบริษัทมี เจเล่บิวตี้, เจเล่ไลท์, เบนโตะ, ขนมขาไก่ ตราโลตัส, น้ำผลไม้ ตราเมจิก ฟาร์ม, ขนมเวเฟอร์ ตราช๊อคกี้, บิสกิต ตราเบเกอรี่เฮาส์
และมีการส่งออกสินค้าไปต่างประเทศ อาทิ สปป.ลาว, กัมพูชา, เวียดนาม, อินโดนีเซีย, มาเลเซีย, พม่า, ฟิลิปปินส์, สิงคโปร์ และจีน
ผลประกอบการของบริษัท ศรีนานาพร มาร์เก็ตติ้ง
ปี 2559 มีรายได้ 5,241 ล้านบาท กำไร 325 ล้านบาท
ปี 2560 มีรายได้ 5,104 ล้านบาท กำไร 315 ล้านบาท
ปี 2561 มีรายได้ 4,837 ล้านบาท กำไร 275 ล้านบาท
โดยรายได้กว่า 90% เกิดจากภายในประเทศ ส่วนอีก 10% เป็นรายได้จากต่างประเทศ
รู้หรือไม่ว่า บริษัทวางแผนที่จะเข้าตลาดหลักทรัพย์ เพื่อนำเงินทุนไปขยายกำลังการผลิต และบุกตลาดต่างประเทศ โดยมีเป้าหมายให้สัดส่วนรายได้จากต่างประเทศเพิ่มขึ้นเป็น 50%
ใครจะคิดว่า จากร้านยี่ปั๊วเล็กๆ จะสามารถกลายเป็นบริษัทผลิตขนมอันดับต้นๆ ของเมืองไทย ที่มีรายได้หลักพันล้านบาท และอนาคตจะเข้าไปจดทะเบียนในตลาดหลักทรัพย์
จากเรื่องนี้จะเห็นได้ว่า สินค้าที่แสนธรรมดารอบๆ ตัวเรา อย่างเช่นปลาหมึก ก็สร้างรายได้ไม่ธรรมดาอย่างที่คิด
ดังนั้น เราคนไทยอาจไม่จำเป็นต้องสร้างจรวดไปดาวอังคาร
เพียงผลิตสินค้าพื้นๆ แต่โดนใจผู้บริโภค ก็ประสบความสำเร็จได้เช่นกัน
ข้อคิดอีกอย่างคือ
ความสำเร็จนั้น ไม่ได้เกิดขึ้นภายในชั่วข้ามคืน แต่ต้องใช้ระยะเวลา
เหมือนอย่างที่คุณวิวรรธน์ เริ่มต้นด้วยธุรกิจเล็กๆ แล้วค่อยๆ พัฒนาสินค้าของตัวเองอย่างต่อเนื่อง อะไรที่ไม่เวิร์กก็หาช่องทางใหม่ ส่วนอะไรที่ดี ก็พัฒนาต่อยอดให้ดีขึ้นอีก
ซึ่งถ้าเราทำได้ ก็จะเหมือน เบนโตะ กลายเป็นสินค้าที่น่าจะครองใจคนไทย และต่างชาติไปอีกนาน..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี
โหลดเลย 
----------------------
References
-
-
-
-กรมพัฒนาธุรกิจการค้า